ŻIl-Kap Eżekuttiv tal-Awtorità tal-Ippjanar, Johann Buttigieg, ikkummenta li s-siti tal-Jerma u l-Mistra Village, li jridu jitranġaw jew jitneħħew, mhumiex l-uniċi li għandha għajnejha fuqhom l-Awtorità. "Hemm numru ta' siti oħra, fosthom Buġibba," qal il-Kap Eżekuttiv tal-Awtorità. Din l-azzjoni kienet possibbli grazzi għall-firda tal-MEPA: f'Awtorità tal-Ambjent u Awtotità tal-Ippjanar, u l-bidla fil-liġijiet li din ġabet magħha. "Dalwaqt ħierġa white paper fuq multi fuq bini kummerċjali fiż-żona tal- iżvilupp u li huma abbandunati. U min ma jiħux azzjoni, l-Awtorità tista' tidħol u tieħu azzjoni hi," kompla jispjega, wara li l-Awtorità aġixxiet fuq is-siti tal-Jerma u l-Mistra Village. Kien wara li nhar il-Ġimgħa, b'mod esklussiv, one.com.mt żvela li ħareġ avviż ta' infurzar biex il-lukanda Jerma titneħħa jew titwaqqa' fi żmien stipulat, li ilbieraħ l-Awtorità tal-Ippjanar ħabbert uffiċjlament li ħarġet avviż ta' infurzar ieħor f'dik li kienet il-Mistra Village Holiday Complex fix-Xemxija. Dan ukoll, bħall-Jerma, kien żvilupp fuq medda kbira ta' art li tħalla abbandunat għal snin twal. Il-Mistra tkopri medda art ta' 28,500m2 – ħafna minnha art mibnija. Il-Kap Eżekuttiv tal-Awtorità tal-Ippjanar qal li l-infurzar f'dan il-każ huwa simili ħafna tal-Jerma. "Huma sidien differenti imma t-tnejn fi stat ta' abbandun u periklu. Is-sit tal-Mistra huwa ħafna ħafna ikbar u hemm telqa u abbandun totali," qal Johann Buttigieg. Is-Segretarju Parlamentari għall-Ippjanar Deborah Schembri stqarret magħna li l-fatt li nħareġ avviż ta' infurzar għal dan it-tip ta' żvilupp jindika li, f'għajnejn dan il-Gvern, kulħadd huwa l-istess taħt il-liġi. Siti li qed ikerrhu l-ambjent Malti u Għawdxi ma jitħallewx ikomplu jeżistu f'dak l-istat. Dan ma jfissirx li jitneħħa d-dritt tal-iżvilupp fl-istess medda art. B'dan il-mod ikun jista' jsir żvilupp f'art li bħalissa qed timtela biss minn kruha u żdingar. Fil-fatt, kienet din il-gazzetta stess li fl-aħħar ġimgħat irrappurtat kif l-Awtorità għalqet numru ta' vilel madwar il-pajjiż li kellhom permess oriġinali ta' stalel.